相和歌辭 怨詩
作者：鮑溶
朝代：唐

paragraphs: 女蘿寄松柏，綠蔓花緜緜。
三五定君婚，結髮早移天。
肅肅羊雁禮，泠泠琴瑟篇。
恭承采蘩祀，敢效同居賢。
皎日不留景，良時如逝川。
秋心還遺愛，春貌無歸妍。
翠袖洗朱粉，碧階對綺錢。
新人易如玉，廢瑟難爲弦。
寄羨蕣華木，榮名香閣前。
豈無搖落苦，貴與根蒂連。
希君舊光景，照妾薄暮年。